Хьэрычэтым хуэIэижь цIыхубзхэр
Налшык къалэ дэт «Акрополь» щэнхабзэ-зыгъэпсэхупIэ центрым иджыблагъэ щагъэлъэпIащ «Урысейм и цIыхубз хьэрычэтыщIэхэм я ассоциацэ» ООО-м (адэкIэ — Ассоциацэ) и проектым хыхьэу къызэрагъэпэща урысейпсо зэпеуэхэм ди республикэм щыщу щытекIуахэр. Пшыхьыр игъэдэхащ КъБР-м щIыхь зиIэ и артист Темыркъан Пётр зи пашэ «Камерата» ансамблым хэтхэм я зыкъэгъэлъэгъуэныгъэм.
Ди къэралым и къалащхьэ Мэзкуу Къэбэрдей-Балъкъэрым и делегацэр зышар Ассоциацэм щIыналъэ зэхуаку, къэрал зэхуаку зэдэлэжьэныгъэмкIэ и вице-президент, республикэ къудамэм и унафэщI Ефэнды Ритэщ. Зэхыхьэр къыщызэIуихым, абы и гугъу ищIащ «Урысейм и лэжьакIуэ щIэблэ», «Илъэсым и унафэщI цIыхубз», «Урысейм и лэжьакIуэ щIыхь», «Илъэсым и унафэщI нэхъ щIалэ», «Урысейм щIыхь зиIэ и унафэщI», «Iуэху зехьэкIэм хуэIэзэ», «XXI лIэщIыгъуэм и предприятэ нэхъыфI» урысейпсо зэпеуэхэр Мэзкуу зэрыщрагъэкIуэкIа щIыкIэм, ди республикэм икIахэм абыхэм бжьыпIэр зэрыщызыIэрагъэхьам, нэгъуэщIхэми.
Апхуэдэу, «Илъэсым и унафэщI цIыхубз» цIэр къыхуагъэфэщащ:
Iуащхьэмахуэ щIыналъэм хыхьэ Былым къуажэм Ахматовым и цIэр зэрихьэу дэт курыт еджапIэм и директор Атакуевэ Нуржан;
«Космос-Л», «Ридада» ООО-хэм я унафэщI ЛампIэжь Лерэ;
«Прохладнэ къалэ округым цIыхухэм социальнэ Iуэхутхьэбзэхэр зэуIуу щыхуащIэ и центр» ГКУ-м и директор Сасыкъ Надеждэ сымэ.
«Гидрометаллург» ОАО-м и унафэщI Попов Алексей «Илъэсым и унафэщI нэхъ щIалэ» зыфIаща урысейпсо зэпеуэм щытекIуащ.
Зэхыхьэм къекIуэлIат къэрал властым и лIыкIуэхэри, бизнесым, граждан жылагъуэ зэгухьэныгъэхэм хэтхэри. Ахэр тепсэлъыхьащ хьэрычэт IэнатIэ зезыхьэхэм я жыджэрагъым нэхъри зегъэужьын, щIыналъэхэр бизнесым зэрыщызэдэлажьэм хэгъэхъуэн зэрыхуейм, нэгъуэщIхэми.
Пшыхьым зэрыщаубзыхуам тету, «Урысейм и цIыхубз хьэрычэтыщIэхэм я ассоциацэ» жылагъуэ зэгухьэныгъэм и щIыпIэ къудамэмрэ «Физкультурэ. Узыншагъэ. Спорт» щIыналъэ зэхуаку фондымрэ зэрызэдэлэжьэнум теухуа зэгурыIуэныгъэ зэращIылIащ.
КЪУМАХУЭ Аслъэн.
Сурэтхэр Елъкъэн Артур трихащ.
